Diari Oficial de la Generalitat Valenciana


Sumari del DOGV 6657, del 23-11-2011 (2011/10179)

ORDE 5/2011, de 20 de octubre, de la Conselleria d'Infraestructures, Territori i Medi Ambient, per la qual es regula la presentació de sol·licituds d'ajudes en el marc del Pla d'Habitatge i Rehabilitació 2009-2012
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6657

Data del DOGV
:   23-11-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/10239


Data del document
:   20-10-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * suport econòmic
    * legislació
    * habitatge
    * política de l'habitatge
    * política de finançament
    * programa d'actuació
    * renovació urbana

ORDE 5/2011, de 20 de octubre, de la Conselleria d'Infraestructures, Territori i Medi Ambient, per la qual es regula la presentació de sol·licituds d'ajudes en el marc del Pla d'Habitatge i Rehabilitació 2009-2012 [2011/10541]  
El Decret 66/2009, de 15 de maig, del Consell, pel qual s'aprova el Pla Autonòmic d'Habitatge de la Comunitat Valenciana 2009-2012 (modificat pel Decret 105/2010, de 25 de juny, i el Decret 43/2011, de 29 d'abril), establix un programa d'ajudes la tramitació i el reconeixement del qual se supedita tant al compliment dels objectius acordats amb el ministeri competent en matèria d'habitatge com a allò que s'ha determinat per la Llei 38/2003, de 17 de novembre, General de Subvencions.  
El procediment per al reconeixement dels requisits d'accés als habitatges amb protecció pública, així com l'obtenció, si és el cas, del finançament específic de les actuacions protegides en matèria d'habitatge i sòl està regulat en l'Orde de 28 de juliol de 2009, modificada per l'Orde 6/2010, de 24 de març, de la Conselleria de Medi Ambient, Aigua, Urbanisme i Habitatge.  
Amb la modificació del Pla Estatal d'Habitatge i Rehabilitació 2009-2012, l'administració autonòmica ha hagut d'adoptar mesures d'ordenació i adequació dels procediments, a la qual cosa s'ha procedit per mitjà de l'Orde 17/2010, de 25 d'agost, de la Conselleria de Medi Ambient, Aigua, Urbanisme i Habitatge, per la qual s'adopten mesures en relació amb el compliment del Programa 2010, en el marc del Pla d'Habitatge i Rehabilitació 2009-2012, i l'Orde 3/2011, de 4 de febrer, de la Conselleria de Medi Ambient, Aigua, Urbanisme i Habitatge, per la qual s'adopten mesures d'adequació del procediment per a la tramitació de les actuacions protegides previstes en els plans d'habitatge, com a conseqüència de la modificació del Pla Estatal d'Habitatge i Rehabilitació 2009-2012.  
L'aprovació d'estes modificacions, el ritme d'execució del pla a través dels programes anuals i l'actual escenari economicopressupostari determinen, d'una banda, la necessitat de procedir al tancament de presentació de sol·licituds de finançament a càrrec de la Generalitat al Pla d'Habitatge i Rehabilitació 2009-2012 i, d'una altra banda, regular per mitjà de l'oportuna convocatòria la presentació de noves sol·licituds d'ajuda.  
Esta mesura s'estendrà a la tramitació d'ajudes a càrrec de la Generalitat regulades en l'àmbit del Pla d'Accés a l'Habitatge 2004-2007, que igualment es regularan per mitjà de l'oportuna convocatòria.  
  
Per tot això, fent ús de les facultats que m'atribuïx el Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, i l'article 28, apartat e) de la Llei 5/1983, de 30 de desembre, del Consell,  
  
  
ORDENE  
  
Article 1. Tramitació d'ajudes autonòmiques  
1. A partir de l'entrada en vigor d'esta orde, les subvencions a càrrec dels pressupostos de la Generalitat, regulades pel Decret 66/2009, de 15 de maig, es tramitaran de conformitat amb la convocatòria que es publicarà en el Diari Oficial de la Comunitat Valenciana.  
  
2. S'exceptua del que establix el paràgraf anterior les ajudes a edificis i habitatges que són objecte de finançament mitjançant un acord específic interadministratiu.  
  
Article 2. Tramitació ajudes estatals  
1. A l'efecte de poder accedir a les ajudes establides en el Reial Decret 2066/08, de 12 de desembre, en el marc del Pla Estatal d'Habitatge i Rehabilitació 2009-2012, les sol·licituds presentades a partir de l'entrada en vigor d'esta orde es tramitaran de conformitat amb l'Orde de 28 de juliol de 2009, amb els efectes següents:  
a. En el cas de finançament per a promocions per a arrendament regulades en els articles 27 i 28 del Reial Decret 2066/2008, de 12 de desembre, la resolució de qualificació provisional permetrà accedir al préstec convingut, la subsidiació i les subvencions al promotor.  
b. En el cas d'ajudes a inquilins regulades en l'article 39 del Reial Decret 2066/2008, de 12 de desembre, la resolució que es dicte suposarà el reconeixement del compliment de les condicions que habiliten per a la percepció de les ajudes.  
c. En el cas d'ajudes a l'adquirent per compra d'habitatge protegit o d'habitatge usat establides en els articles 42 i 43 del Reial Decret 2066/2008, de 12 de desembre, la resolució de visat de contracte possibilitarà l'accés al finançament, al préstec convingut i a la subsidiació.  
  
d. En el cas d'actuacions de rehabilitació d'edificis i habitatges regulats en el capítol IV del Reial Decret 2066/2008, de 12 de desembre, la resolució de qualificació provisional suposarà el reconeixement del compliment de les condicions que habiliten per a la percepció de les ajudes establides en els articles 60, 61 i 62 de l'esmentada disposició.  
  
e. En el cas de les ajudes corresponents a eficiència energètica, regulades en l'article 63 del Reial Decret 2066/2008, de 12 de desembre, la resolució que es dicte suposarà el reconeixement del compliment de les condicions tècniques establides per a la percepció de les ajudes.  
  
2. S'exceptua del que establix el punt primer la tramitació de les ajudes a edificis i habitatges integrats en àrees d'actuació que hagen sigut declarats i finançats mitjançant un acord específic interadministratiu.  
  
3. El reconeixement i la concessió de les subvencions s'ajustarà a les disponibilitats pressupostàries de conformitat amb el que establix la Llei 38/2003, General de Subvencions.  
  
  
DISPOSICIÓ TRANSITÒRIA   
  
Única. Tramitació d'expedients iniciats amb anterioritat a l'entrada en vigor de la present orde  
1. Les sol·licituds de reconeixement d'ajudes de les diferents línies relacionades amb expedients iniciats amb anterioritat a l'entrada en vigor de la present orde, es tramitaran de conformitat amb el que establix l'Orde de tramitació de 28 de juliol de 2009, quan es complisquen les condicions següents:  
a. Les ajudes al promotor en els expedients de promoció en lloguer, quan tinguen la qualificació provisional i disposen de finançament convingut a la data d'entrada en vigor d'esta orde.  
b. Els expedients d'ajuda a l'adquirent d'habitatge si disposen de finançament convingut a l'entrada en vigor d'esta orde. En el cas d'ajuda a l'adquirent d'habitatge protegit la disposició de finançament convingut s'entendrà a la promoció.  
c. Els expedients de rehabilitació del capítol IV del Reial Decret 2066/2008 si han obtingut resolució de qualificació provisional de rehabilitació i comunicació provisional d'ajudes a l'entrada en vigor d'esta orde.  
d. Les sol·licituds d'ajuda al promotor per eficiència energètica i obtenció del perfil de qualitat, si els expedients de promoció amb què estan relacionades disposen de qualificació provisional i finançament convingut a la data d'entrada en vigor d'esta orde.  
2. En el cas d'ajudes a inquilins, les sol·licituds presentades a la data d'entrada en vigor d'esta orde, es resoldran de conformitat amb la normativa vigent fins a esgotar els objectius acordats amb el Ministeri.   
  
3. Les sol·licituds de reconeixement d'ajudes a càrrec de la Generalitat regulades pel Decret 66/2009, de 15 de maig, relacionades amb expedients que no complisquen els requisits abans assenyalats, no seran admeses a tràmit, i hauran d'acudir, si és el cas, a l'oportuna orde de convocatòria, de conformitat amb l'article primer d'esta orde.  
Als efectes previstos en esta orde, s'entendrà que els expedients disposen de finançament convingut des del moment que el ministeri competent en matèria d'habitatge dóna la conformitat per les vies establides a l'efecte.  
4. A partir de l'entrada en vigor de la present orde, les ajudes a càrrec de la Generalitat regulades en el Pla d'Accés a l'Habitatge 2004-2007 per a promocions declarades de protecció pública d'habitatge d'accés concertat, es tramitaran per mitjà d'una orde de convocatòria, publicada en el Diari Oficial de la Comunitat Valenciana. Només seran admeses a tràmit les sol·licituds de reconeixement d'ajudes relacionades amb expedients que hagueren obtingut resolució de visat i finançament concertat amb anterioritat a la data d'entrada en vigor de la present orde.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 20 d'octubre de 2011  
  
La consellera d'Infraestructures, Territori i Medi Ambient  
ISABEL BONIG TRIGUEROS